Mann alvorlig skadet i ulykke med stjålet bil i Råde
Ulykken skjedde ved Tesalaveien ved 8.30-tiden mandag morgen, skriver Fredriksstad Blad. Den ene mannen, en 39-åring, ble fløyet til Oslo universitetsykehus Ullevål, som opplyser at han er alvorlig skadd. Den andre, en 25-åring, ble brakt til Sykehuset Østfold. Ifølge politiet ble det meldt at han har moderate skader. Vitner forteller at bilen traff en lyktestolpe før den havnet på et jorde. - Årsaken til ulykken er foreløpig ukjent, men spor på stedet tyder på at bilen har holdt høy fart, sier operasjonsleder Arne Haraldstad i Østfold politidistrikt. Politiet vet ikke hvem av de to som kjørte bilen, men har siktet begge både for kjøringen og tyveri.
To menn ble brakt til sykehus etter en utforkjøring i Råde i Østfold mandag morgen, den ene av dem alvorlig skadet. Bilen de kjørte, var meldt stjålet, og politiet har siktet begge.